Antarktička ledena ploča

**Antarktička ledena ploča** kontinentalni je glečer koji prekriva oko 98% antarktičkog kontinenta, sa površinom od približno 14 miliona&nbsp;km2 i prosječnom debljinom većom od 2&nbsp;km. Ona je najveća od dvije trenutno postojeće ledene ploče na Zemlji. Sadrži oko 26,5 miliona&nbsp;km3 leda, što odgovara približno 61% ukupne slatke vode na Zemlji. Njena površina je gotovo neprekidna, a jedina područja kontinenta bez stalnog leda su suhe doline, nunataci planinskih lanaca Antarktika, te rijetki dijelovi obalne stijenske podloge. Zbog velikih razlika u bilansu mase ledenjaka, protoku leda i topografiji, antarktička ledena ploča se često dijeli na: Antarktičko poluostrvo (AP), Istočnoantarktičku ledenu ploču (EAIS) i Zapadnoantarktičku ledenu ploču (WAIS).

## Geografija Antarktika 
mini|Topografija temeljne stijene Antarktika, ključna za razumijevanje dinamičkog kretanja kontinentalnih ledenih ploča.
Antarktička ledena ploča prekriva gotovo 14 miliona&nbsp;km2 i sadrži 26,5 miliona&nbsp;km3 leda. Jedan kubni kilometar leda teži približno 0,92 metričke gigatone, što znači da ukupna masa ledene ploče iznosi oko 24.380.000 gigatona. To je ekvivalentno približno 61% sveukupne slatke vode na Zemlji. Jedina druga postojeća ledena ploča je Grenlandska ledena ploča na Arktiku.

Ledenom masom dominiraju dvije cjeline: veća Istočna antarktička ledena ploča (EAIS) i manja Zapadna antarktička ledena ploča (WAIS), koje su razdvojene Transantarktičkim planinama. Neki glaciolozi smatraju da ledeni pokrivač Antarktičkog poluotoka predstavlja treću ledenu ploču zbog izrazito različitih drenažnih bazena. Prosječna debljina svih ovih ledenih ploča iznosi oko 2 kilometra. Većina Transantarktičkih planina prekrivena je ledom, osim pojedinih vrhova i Suhih McMurdo dolina. Neki obalni dijelovi imaju izloženu stijensku podlogu, ali su i oni tokom kasnog kenozoika bili prekriveni ledom.

EAIS leži na velikoj kopnenoj masi, dok se podloga WAIS-a na nekim mjestima nalazi više od 2.500&nbsp;m ispod nivoa mora. Bez leda, to bi bilo morsko dno. Zbog toga se WAIS klasifikuje kao morska ledena ploča, čiji se rubovi ulijevaju u plutajuće ledene ploče. Ograničena je Rossovom ledenom pločom, Filchner-Ronneovom ledenom pločom i izlaznim ledenjacima koji se ulijevaju u Amundsenovo more. Najznačajniji su ledenjak Thwaites i ledenjak Pine Island.

## Antarktik kroz geološko vrijeme 
Zaleđivanje Antarktika započelo je u kasnom paleocenu ili srednjem eocenu, prije između 60 i 45,5 miliona godina, a naglo se intenziviralo tokom eocensko-oligocenskog izumiranja prije oko 34 miliona godina. Koncentracija ugljen-dioksida tada je iznosila oko 760 ppm, a ranije je bila znatno viša. Pad koncentracije ugljičnog dioksida, sa kritičnom tačkom oko 600 ppm, bio je glavni pokretač zaleđivanja Antarktika.

Zaleđivanje je bilo potpomognuto orbitalnim uslovima koji su pogodovali hladnim ljetima, iako promjene u odnosima izotopa kisika ukazuju da samo rast antarktičke ledene ploče nije mogao objasniti sve promjene, što sugeriše postojanje šire ledene epohe. Otvaranje Drakeovog prolaza je vjerovatno imalo određenu ulogu, ali modeli pokazuju da je pad CO2 bio važniji faktor.

Tokom ranog pliocena, prije oko 5 do 3 miliona godina, Zapadnoantarktička ledena ploča je djelimično oslabila, a Rossovo more se otvorilo. Međutim, Istočnoantarktička ledena ploča nije pretrpjela značajan gubitak leda.

## Istočna i Zapadna antarktička ledena ploča 
Budući da je Istočnoantarktička ledena ploča više od deset puta veća od Zapadnoantarktičke ledene ploče i nalazi se na znatno većim nadmorskim visinama, ona je manje osjetljiva na klimatske promjene u poređenju s WAIS-om. Tokom 20. stoljeća, EAIS je bila jedno od rijetkih područja na Zemlji koje je pokazivalo ograničeno zahlađenje umjesto zagrijavanja, dok se Zapadna Antarktika zagrijavala brzinom većom od 0,1&nbsp;°C po deceniji od 1950-ih do 2000. Prosječan trend zagrijavanja za cijeli kontinent od 1957. iznosio je više od 0,05&nbsp;°C po deceniji.

Početkom 2020-ih godina i dalje je zabilježen neto porast mase leda u Istočnom Antarktiku, uglavnom zbog povećanih padavina koje se smrzavaju na vrhu ledene ploče. Međutim, gubici leda sa Zapadnog Antarktika, naročito iz ledenjaka Thwaites i Pine Island, daleko nadmašuju te dobitke.

## Budući porast nivoa mora 
Do 2100, neto gubitak leda samo iz Antarktika mogao bi doprinijeti porastu globalnog nivoa mora za oko 11&nbsp;cm. Dodatno, činjenica da se Zapadnoantarktička ledena ploča nalazi duboko ispod nivoa mora čini je posebno osjetljivom na nestabilnost morske ledene ploče, proces koji je teško precizno simulirati u modelima ledenih ploča. Ako se ta nestabilnost aktivira prije 2100, postoji mogućnost da se doprinos Antarktika porastu nivoa mora poveća za još nekoliko desetina centimetara, naročito pri visokim nivoima zagrijavanja.

Gubitak leda sa Antarktika takođe proizvodi velike količine slatke otopljene vode, brzinom od 1.100 do 1.500 milijardi tona godišnje. Ta slatka voda razrjeđuje slanu antarktičku dubinsku vodu, slabeći donju ćeliju cirkulacije prevrtanja Južnog okeana, što potencijalno može doprinijeti njenom kolapsu. Ipak, takav proces bi se vjerovatno odvijao tokom više stoljeća.

## Paleoklima i dugoročna sudbina ledenih ploča 
Paleoklimatološka istraživanja i unaprijeđeni modeli pokazuju da je Zapadnoantarktička ledena ploča vrlo vjerovatno osuđena na nestajanje, čak i ako se globalno zagrijavanje više ne poveća. Smatra se da bi jedino smanjenje globalnog zagrijavanja na 2&nbsp;°C ispod temperature iz 2020. moglo sačuvati WAIS.

Procjenjuje se da bi potpuni gubitak Zapadnoantarktičke ledene ploče trajao između 2.000 i 13.000 godina, iako bi nekoliko stoljeća visokih emisija moglo skratiti taj period na oko 500 godina. Kolaps ledene ploče, uz zadržavanje planinskih ledenih kapa, doveo bi do porasta nivoa mora od 3,3&nbsp;m, dok bi njihovo dodatno topljenje povećalo porast na 4,3&nbsp;m. Kada se velika količina leda istopi i nestane, kopno koje je bilo pritisnuto težinom tog leda počinje se polako podizati. To podizanje traje stotinama do hiljadama godina i utiče na raspored okeanske vode. Zbog toga globalni nivo mora može nastaviti rasti i nakon prestanka topljenja leda, pri čemu samo ovaj proces može dovesti do dodatnog porasta nivoa mora od oko 1 metar tokom narednih 1.000 godina.

Nasuprot Zapadnoj, Istočnoantarktička ledena ploča je mnogo stabilnija. Pri današnjem zagrijavanju ona bi povisila nivo mora za samo 0,5 do 0,9&nbsp;m, što je vrlo malo u odnosu na ukupnih 53,3&nbsp;m koliko bi porastao nivo mora kada bi se cijela ploča otopila. Ako bi se Zemlja zagrijala za oko 3&nbsp;°C, neki osjetljivi dijelovi (Wilkesov i Aurorin bazen) mogli bi se postepeno urušiti tokom cca 2.000 godina i povisiti nivo mora do 6,4&nbsp;m. Potpuno topljenje cijele istočne ledene ploče bilo bi moguće tek pri veoma velikom globalnom zagrijavanju, između 5 i 10&nbsp;°C.

## Zagrijavanje iznad ledene ploče 
mini|Prosječna promjena mase leda na Antarktici od 2002. iznosi oko 100 milijardi metričkih tona godišnje.

Prosječna promjena mase leda na Antarktiku od 2002. iznosi oko 100 milijardi metričkih tona godišnje.

Dijelovi Istočne Antarktike jedina su mjesta na Zemlji gdje se tokom pojedinih mjeseci redovno javlja negativni efekat staklenika. Sa većim zagrijavanjem, taj efekat će vjerovatno nestati zbog povećane koncentracije vodene pare.

Antarktik je najhladniji, najsušniji kontinent i ima najveću prosječnu nadmorsku visinu. Suhoća znači malo vodene pare i slab prenos toplote. Južni okean apsorbuje toplotu efikasnije od bilo kojeg drugog okeana, dok stalni morski led sa visokim albedom dodatno pojačava refleksiju sunčeve energije.

Antarktik je jedino mjesto na Zemlji gdje se svake zime javlja temperaturna inverzija. Površina postaje hladnija od viših slojeva atmosfere, zbog čega staklenički gasovi zadržavaju toplotu u srednjim slojevima atmosfere, umjesto da sprečavaju njen izlazak u svemir. Taj efekat traje do kraja antarktičke zime.

Rani klimatski modeli predviđali su da će se temperaturni trendovi nad Antarktikom pojavljivati sporije i suptilnije nego u drugim dijelovima svijeta.

Tokom većeg dijela 20. stoljeća na kontinentu je postojalo manje od dvadeset stalnih meteoroloških stanica, od kojih su samo dvije bile smještene u unutrašnjosti kontinenta. Automatske meteorološke stanice uvedene su relativno kasno, a njihovi zapisi su dugo bili kratki. Satelitska mjerenja temperature započela su tek 1981. i uglavnom su ograničena na uslove bez oblaka (zbog potencijalne mogućnosti ometanja mjerenja). Zbog toga su skupovi podataka koji obuhvataju cijeli kontinent postali dostupni tek krajem 20. stoljeća.

Izuzetak je bio Antarktički poluotok, gdje je zagrijavanje bilo izraženo i dobro dokumentovano. Kasnije je utvrđeno da se Antarktički poluotok zagrijao za oko 3&nbsp;°C od sredine 20. stoljeća. Na osnovu tada ograničenih podataka, nekoliko radova objavljenih početkom 2000-ih zaključilo je da je u kontinentalnom Antarktiku, izvan poluotoka, došlo do ukupnog zahlađenja.

Posebno se ističe analiza iz 2002, koju je predvodio Peter Doran, a koja je ukazivala na jače zahlađenje nego zagrijavanje između 1966. i 2000, te utvrdila da su Suhe doline McMurdo u Istočnom Antarktiku doživjele zahlađenje od 0,7&nbsp;°C po deceniji. U samom radu naglašeno je da su podaci ograničeni, te je ipak utvrđeno zagrijavanje na 42 % kontinenta.

Uprkos tome, rad je dobio široku medijsku pažnju, jer su brojni novinari njegove nalaze opisali kao "kontradiktorne" globalnom zagrijavanju. Takva interpretacija bila je predmet kritike od strane naučnika već u to vrijeme.

"Kontroverza" oko navodnog zahlađenja Antarktika dodatno je pojačana 2004, kada je Michael Crichton objavio roman *State of Fear*. Roman je prikazivao izmišljenu zavjeru klimatskih naučnika koji navodno falsifikuju dokaze o globalnom zagrijavanju, a Doronova studija je citirana kao dokaz da se Antarktik ne zagrijava izvan poluotoka. Ovaj roman je čak spomenut tokom saslušanja u Senatu SAD-a 2006. u kontekstu poricanja klimatskih promjena.

Kao odgovor, Peter Doran je objavio izjavu u *The New York Timesu* u kojoj je osudio pogrešno tumačenje svog rada. British Antarctic Survey i NASA su također izdale zvanične izjave kojima su potvrdile čvrstinu naučnih dokaza o klimatskim promjenama.

## Konsolidacija temperaturnih zapisa 
Do 2009, istraživači su kombinovali historijske podatke meteoroloških stanica sa satelitskim mjerenjima kako bi formirali konzistentne temperaturne zapise koji sežu unazad do 1957. Ti zapisi su pokazali zagrijavanje od više od 0,05&nbsp;°C po deceniji na nivou cijelog kontinenta, pri čemu je zahlađenje u Istočnom Antarktiku bilo nadoknađeno snažnim zagrijavanjem Zapadnog Antarktika od najmanje 0,176 ± 0,06&nbsp;°C po deceniji.

Ovaj rad je široko medijski popraćen, a kasnija istraživanja su potvrdila jasno zagrijavanje Zapadnog Antarktika tokom 20. stoljeća, uz nesigurnost isključivo u pogledu njegove tačne jačine.

Tokom perioda između 2012 i 2013, procjene zasnovane na ledenim jezgrama sa lokacije WAIS Divide i revidiranim temperaturnim zapisima sa stanice Byrd sugerisale su znatno veće zagrijavanje Zapadnog Antarktika: oko 2,4&nbsp;°C od 1958, odnosno približno 0,46&nbsp;°C po deceniji. Ipak, dio naučne zajednice je i dalje naglašavao postojanje nesigurnosti.

Studija iz 2022. dodatno je precizirala da je zagrijavanje centralnog dijela Zapadnoantarktičke ledene ploče između 1959. i 2000. iznosilo 0,31&nbsp;°C po deceniji, te je nedvosmisleno pripisano povećanju koncentracija stakleničkih gasova uzrokovanih ljudskom aktivnošću. Istovremeno je potvrđeno da je snažno zahlađenje u Suhim dolinama McMurdo lokalni, a ne kontinentalni trend.

Tokom 1980-ih i 1990-ih, Istočni Antarkti se hladio dok se Zapadni Antarktik zagrijavao. Taj trend se u velikoj mjeri preokrenuo tokom 2000-ih i 2010-ih godina.

Zagrijavanje na nivou cijelog kontinenta nastavilo se i nakon 2000, a u februaru 2020. Antarktik je zabilježio najvišu ikada izmjerenu temperaturu od 18,3&nbsp;°C, čime je premašen prethodni rekord od 17,5&nbsp;°C iz marta 2015.  Unutrašnjost Istočnog Antarktika je takođe pokazala jasno zagrijavanje u periodu između 2000. i 2020. Posebno je zabilježeno da se Južni pol zagrijavao brzinom od 0,61 ± 0,34&nbsp;°C po deceniji između 1990. i 2020, što je tri puta više od globalnog prosjeka.

S druge strane, promjene u obrascima atmosferske cirkulacije, poput Interdekadne pacifičke oscilacije (IPO) i Južnog prstenastog režima (SAM), usporile su ili djelimično preokrenule zagrijavanje Zapadnog Antarktika, dok je Antarktički poluotok od 2002. bilježio zahlađenje. Iako je varijabilnost ovih obrazaca prirodna, prethodno oštećenje ozonskog omotača dovelo je do toga da SAM postane snažniji nego u prethodnih 600 godina posmatranja. Počevši oko 2002, studije su predvidjele preokret SAM-a nakon oporavka ozonskog sloja u skladu s Montrealskim protokolom, a kasnija opažanja su bila u skladu s tim predviđanjima.

## Projekcije budućeg zagrijavanja 
U najintenzivnijem scenariju klimatskih promjena, poznatom kao RCP8.5, modeli predviđaju da će se površinske temperature Antarktika povećati za oko 3&nbsp;°C do 2070, te za prosječno 4&nbsp;°C do 2100. Ovo zagrijavanje bi bilo praćeno povećanjem padavina od oko 30 %, kao i smanjenjem morskog leda za približno 30 % do kraja stoljeća. Vode Južnog okeana južno od 50° južne geografske širine bi se takođe zagrijale za oko 1,9&nbsp;°C do 2070.

Scenariji reprezentativnih koncentracija (RCP) razvijeni su krajem 2000-ih godina. Istraživanja iz ranih 2020-ih smatraju da je RCP8.5 znatno manje vjerovatan u poređenju s umjerenijim scenarijima, poput RCP4.5, koji se nalaze između najgoreg mogućeg ishoda i ciljeva Pariškog sporazuma.

Ako bi se slijedio niskoisijski scenarij u velikoj mjeri usklađen s ciljevima Pariškog sporazuma, Antarktik bi do 2070. doživio zagrijavanje površine i okeana od manje od 1&nbsp;°C, gubitak morskog leda manji od 15 %, te povećanje padavina manje od 10 %.

## Gubitak i akumulacija leda 
### Posmatrane promjene mase leda 
Promjena mase leda Antarktika od 2002. do 2023. pokazuje da kontrastni temperaturni trendovi u različitim dijelovima kontinenta uzrokuju gubitak mase u obalnim područjima, dok unutrašnjost kontinenta i dalje može bilježiti dobitak mase. Ove razlike, zajedno s ekstremnom udaljenošću regiona, znatno otežavaju procjenu prosječnog trenda.

Godine 2018., sistematski pregled svih prethodnih studija, koji je sprovela inicijativa IMBIE (Ice Sheet Mass Balance Inter-comparison Exercise), procijenio je da se gubitak mase Zapadnoantarktičke ledene ploče povećao sa 53 ± 29 gigatona godišnje u 1992. na 159 ± 26 gigatona godišnje u posljednjih pet godina obuhvaćenih studijom. Za Antarktički poluotok procijenjen je gubitak od 20 ± 15 gigatona godišnje, uz povećanje gubitka od oko 15 gigatona godišnje nakon 2000, pri čemu je značajan dio tog gubitka bio povezan s raspadom ledenih ploča.

Ukupna procjena IMBIE-a bila je da je Antarktik izgubio 2.720 ± 1.390 gigatona leda između 1992. i 2017, što predstavlja prosječni gubitak od 109 ± 56 gigatona godišnje. Ovaj gubitak odgovara porastu globalnog nivoa mora od približno 7,6&nbsp;mm.

Analiza iz 2021, zasnovana na podacima četiri satelitska sistema (Envisat, ERS, GRACE / GRACE-FO i ICESat), ukazala je na znatno manji prosječni godišnji gubitak mase, od oko 12 gigatona godišnje u periodu 2012–2016, jer je dobitak mase u Istočnom Antarktiku bio veći nego što se ranije procjenjivalo i nadoknadio je većinu gubitaka iz Zapadnog Antarktika.

Istočnoantarktička ledena ploča i dalje može dobijati masu uprkos zagrijavanju, jer klimatske promjene pojačavaju hidrološki ciklus, povećavajući padavine koje se potom smrzavaju na površini ledene ploče i doprinose njenom rastu.

Studija iz 2023. pokazala je da se ukupna površina antarktičkih ledenih ploča povećala za oko 5.305&nbsp;km2 (oko 0,4 %) između 2009. i 2019, jer je rast najvećih ledenih ploča u Istočnom Antarktiku bio veći od istovremenih gubitaka u Zapadnom Antarktiku i na Antarktičkom poluotoku. Povremeni neto porasti u pojedinim godinama ili povećanja površine ledenih ploča ne proturječe dugoročnom trendu smanjenja antarktičkog morskog leda, koji traje već decenijama.

### Ilustracija teorije nestabilnosti morske ledene ploče i nestabilnosti morskih ledenih litica 
Do 2100, očekuje se da će neto gubitak leda s Antarktika doprinijeti porastu globalnog nivoa mora za oko 11&nbsp;cm. Međutim, dodatni procesi mogu uzrokovati da Zapadna Antarktika doprinese još većem porastu nivoa mora.

Nestabilnost morske ledene ploče podrazumijeva mogućnost da tople okeanske struje prodru između morskog dna i baze ledene ploče, nakon što ledena masa više nije dovoljno teška da potiskuje takve tokove. Nestabilnost morskih ledenih litica može dovesti do urušavanja ledenih litica viših od 100&nbsp;m, kada više nisu poduprte ledenim pločama. Ovaj proces nikada nije direktno opažen i javlja se isključivo u nekim modelima.

Do 2100, ovi procesi bi mogli povećati doprinos Antarktika porastu nivoa mora na 41&nbsp;cm u scenariju niskih emisija i na 57&nbsp;cm u scenariju visokih emisija.

Neki naučnici iznijeli su i veće procjene, ali postoji saglasnost da bi topljenje Antarktika imalo znatno veći uticaj i da bi bilo mnogo vjerovatnije u scenarijima visokog zagrijavanja, pri čemu bi moglo udvostručiti ukupni porast nivoa mora u 21. stoljeću na oko 2&nbsp;m ili više.

Prema jednoj studiji, ako se poštuje Pariški sporazum i globalno zagrijavanje ograniči na 2&nbsp;°C, gubitak leda na Antarktiku nastavio bi se istim tempom kao 2020. tokom ostatka 21. stoljeća. Međutim, ako se slijedi putanja koja vodi ka zagrijavanju od 3&nbsp;°C, gubitak leda bi se ubrzao nakon 2060. i do 2100. počeo doprinositi porastu nivoa mora brzinom od 0,5&nbsp;cm godišnje.

## Slabljenje antarktičke okeanske cirkulacije 
U normalnim uslovima, dio sezonske otopljene vode sa Antarktičke ledene ploče doprinosi pokretanju donje ćelije okeanske cirkulacije. Međutim, klimatske promjene su značajno povećale količinu otopljene vode, čime se dovodi u pitanje stabilnost ovog sistema.

Gubitak leda sa Antarktika proizvodi sve veće količine slatke otopljene vode, brzinom od 1.100 do 1.500 milijardi tona godišnje. Ova voda se miješa s vodama Južnog okeana, čineći ih manje slanim. To dovodi do pojačane stratifikacije okeana i stabilizacije njegovih slojeva, što ima najveći pojedinačni uticaj na dugoročna svojstva cirkulacije Južnog okeana.

Kao posljedica ovih promjena:
* gornja ćelija cirkulacije se ubrzava, pojačavajući tok glavnih okeanskih struja
* donja ćelija cirkulacije slabi, jer zavisi od visoko slane antarktičke dubinske vode, koja je već primjetno oslabljena usljed razrjeđivanja, uprkos djelimičnom oporavku tokom 2010-ih godina

Od 1970-ih godina, gornja ćelija cirkulacije ojačala je za 3–4 sverdrupa (Sv), što predstavlja 50–60 % njenog ukupnog protoka, dok je donja ćelija oslabila za sličnu količinu. Zbog njenog većeg ukupnog volumena, to odgovara slabljenju od 10–20 %.

Iako ovi efekti nisu u potpunosti uzrokovani klimatskim promjenama, budući da određenu ulogu ima i prirodni ciklus Interdekadne pacifičke oscilacije, očekuje se njihovo dodatno pogoršanje u budućnosti. Prema procjenama klimatskih modela s ograničenim stepenom pouzdanosti, donja ćelija cirkulacije će nastaviti slabiti tokom 21. stoljeća, dok bi se gornja ćelija mogla ojačati za oko 20 %.

Glavni razlog nesigurnosti leži u ograničenom poznavanju budućeg gubitka leda na Antarktiku i u slabom predstavljanju okeanske stratifikacije čak i u najnaprednijim CMIP6 klimatskim modelima. Jedna studija sugeriše da bi cirkulacija mogla izgubiti polovinu svoje jačine do 2050. u najgorem scenariju klimatskih promjena, s još većim gubicima nakon toga.

Postoji mogućnost da cirkulacija prevrtanja Južnog okeana ne samo postepeno slabi, već da će u konačnici doživjeti potpuni kolaps, koji bi bilo izuzetno teško preokrenuti i koji bi predstavljao kritičnu tačku (tipping point) klimatskog sistema. Ovakav scenario bio bi sličan nekim projekcijama za atlantsku meridionalnu cirkulaciju prevrtanja (AMOC).

Iako južnu hemisferu naseljava samo oko 10 % svjetske populacije, a cirkulacija Južnog okeana je historijski bila manje istraživana od AMOC-a, preliminarna istraživanja ukazuju da bi kolaps mogao postati vjerovatan pri globalnom zagrijavanju između 1,7&nbsp;°C i 3&nbsp;°C, iako je stepen sigurnosti manji nego kod većine drugih klimatskih prelomnih tačaka.

Čak i ako bi se kolaps započeo u bliskoj budućnosti, potpuni slom cirkulacije vjerovatno se ne bi dogodio prije 2300. Posljedice, poput smanjenja padavina na južnoj hemisferi, povećanja padavina na sjevernoj hemisferi, te pada ribljih populacija u Južnom okeanu uz mogući kolaps pojedinih morskih ekosistema, također bi se odvijale tokom više stoljeća.

Ako države značajno smanje emisije stakleničkih gasova (najniža putanja emisija), porast nivoa mora do 2100. može se ograničiti na 0,3–0,6&nbsp;m. Ako se, nasuprot tome, emisije ubrzano povećaju (najviša putanja emisija), nivo mora bi do 2300. mogao porasti za oko 5&nbsp;m. Veći nivoi porasta nivoa mora podrazumijevali bi značajan gubitak leda s Antarktika, uključujući i Istočni Antarktik.

Nivo mora će nastaviti rasti i dugo nakon 2100, ali potencijalno vrlo različitim brzinama. Prema najnovijim izvještajima Međuvladinog panela za klimatske promjene (IPCC), uključujući SROCC i Šesti izvještaj o procjeni, očekuje se srednji porast od 16&nbsp;cm i maksimalni porast od 37&nbsp;cm u scenariju niskih emisija. U scenariju visokih emisija, procijenjeni srednji porast iznosi 1,46&nbsp;m, uz minimalnu vrijednost od 60&nbsp;cm i maksimalnu od 2,89&nbsp;m.

## Dugoročna sudbina Zapadnoantarktičke ledene ploče 
Na dužim vremenskim skalama, Zapadnoantarktička ledena ploča, koja je znatno manja od Istočnoantarktičke ledene ploče i leži duboko ispod nivoa mora, smatra se izuzetno ranjivom. Potpuno topljenje leda Zapadnog Antarktika povećalo bi globalni nivo mora za oko 4,3&nbsp;m.

Planinske ledene kape koje nisu u direktnom kontaktu s morem manje su ranjive od većine ledene ploče, koja se nalazi ispod nivoa mora. Kolaps Zapadnoantarktičke ledene ploče doveo bi do porasta nivoa mora od oko 3,3&nbsp;m. Smatra se da je ovakav kolaps gotovo neizbježan, jer se vjerovatno dogodio tokom eemskog interglacijala prije oko 125.000 godina, kada su temperature bile slične onima s početka 21. stoljeća.

Vode u području Amundsenovog mora takođe pokazuje trend zagrijavanja brzinama koje, ako se nastave, čine kolaps ledene ploče neizbježnim.

Jedini način da se preokrene gubitak leda Zapadnog Antarktika, nakon što započne, jeste snižavanje globalne temperature na 1&nbsp;°C ispod predindustrijskog nivoa, odnosno na 2&nbsp;°C ispod temperature iz 2020. Drugi istraživači su predložili intervencije klimatskog inženjeringa s ciljem stabilizacije ledenjaka Zapadnog Antarktika, koje bi mogle odgoditi njihov gubitak za nekoliko stoljeća i dati ekosistemima više vremena za prilagodbu. Međutim, takvi prijedlozi su krajnje neizvjesni i predstavljali bi jedne od najskupljih projekata ikada razmatranih.

U suprotnom, potpuni nestanak Zapadnoantarktičke ledene ploče procjenjuje se na period od oko 2.000 godina, pri čemu bi minimalno trajao 500 godina, a maksimalno i do 13.000 godina. Nakon gubitka ledene ploče, izostatski povrat kopna koje je ranije bilo opterećeno ledom doveo bi do dodatnog porasta nivoa mora od oko 1&nbsp;m tokom narednih 1.000 godina.

## Istočnoantarktička ledena ploča u dugoročnoj budućnosti 
Ako bi globalno zagrijavanje dostiglo više nivoe, Istočnoantarktička ledena ploča bi igrala sve veću ulogu u porastu nivoa mora nakon 2100. Prema najnovijim IPCC izvještajima, najintenzivniji scenarij klimatskih promjena (RCP8.5) doveo bi do toga da Antarktik sam doprinese porastu nivoa mora od 1,46&nbsp;m do 2300, s rasponom nesigurnosti od 60&nbsp;cm do 2,89&nbsp;m. Ovaj porast bi uključivao gubitke iz Istočnog Antarktika, uz dodatnu eroziju zapadnog dijela kontinenta.

Ovaj porast nivoa mora bio bi dodatak gubicima leda s Grenlanda, planinskih ledenjaka i toplotnom širenju okeana. Ako bi se povišeni nivoi zagrijavanja zadržali tokom dugog vremenskog perioda, Istočnoantarktička ledena ploča bi na kraju postala dominantni izvor porasta nivoa mora, jednostavno zato što sadrži najveću količinu leda.

## Subglacijalni bazeni i kolaps Istočnog Antarktika 
Trajni gubitak leda s Istočnog Antarktika započeo bi značajnom erozijom subglacijalnih bazena, kao što su ledenjak Totten i Wilkesov bazen, koji se nalaze u ranjivim područjima ispod nivoa mora. Dokazi iz pleistocena ukazuju da je Wilkesov bazen vjerovatno izgubio dovoljno leda da poveća nivo mora za oko 0,5&nbsp;m tokom perioda prije 115.000–129.000 godina, te oko 0,9&nbsp;m tokom perioda prije 318.000–339.000 godina.

Ni Wilkesov bazen ni ostali subglacijalni bazeni nisu u potpunosti nestali u tim periodima. Međutim, procjene ukazuju da bi bili nepovratno osuđeni na nestanak kada globalno zagrijavanje dostigne oko 3&nbsp;°C, uz vjerovatan raspon između 2&nbsp;°C i 6&nbsp;°C. Njihov kolaps bi se odvijao postepeno tokom oko 2.000 godina, ali bi mogao trajati svega 500 godina ili čak do 10.000 godina.

Gubitak ovih bazena bi u konačnici povećao nivo mora za 1,4&nbsp;m do 6,4&nbsp;m, u zavisnosti od korištenog modela ledene ploče. Izostatski povrat novootkrivenog kopna dodatno bi povećao nivo mora za 8&nbsp;cm do 57&nbsp;cm.

## Potpuno topljenje Istočnoantarktičke ledene ploče 
Cijela Istočnoantarktička ledena ploča sadrži dovoljno leda da poveća globalni nivo mora za 53,3&nbsp;m. Njeno potpuno topljenje je moguće, ali bi zahtijevalo izuzetno visoko zagrijavanje i vrlo dugo vrijeme. Obimnom procjenom klimatskih prelomnih tačaka objavljenom 2022. u časopisu *Science* zaključeno je da bi bilo potrebno najmanje 10.000 godina da se ledena ploča u potpunosti otopi.

Najvjerovatnije bi bila nepovratno osuđena na potpuni nestanak tek kada globalno zagrijavanje dostigne oko 7,5&nbsp;°C, uz minimalni raspon od 5&nbsp;°C i maksimalni od 10&nbsp;°C. Druge procjene sugerišu da bi najmanje 6&nbsp;°C zagrijavanja bilo potrebno da se otopi dvije trećine njenog volumena.

Ako bi cijela ledena ploča nestala, promjena u povratnoj sprezi leda i albeda povećala bi globalnu temperaturu za oko 0,6&nbsp;°C, dok bi regionalne temperature porasle za oko 2&nbsp;°C. Gubitak samih subglacijalnih bazena povećao bi globalnu temperaturu za svega 0,05&nbsp;°C, zbog njihove relativno male površine i ograničenog uticaja na globalni albedo.

## Također pogledajte 
* Bibliografija Antarktika
* Filchner–Ronneova ledena ploča
* Geografija Antarktika
* Spisak antarktičkih ledenjaka
* Rossova ledena ploča
* Subglacijalno jezero

## Reference 
Kategorija:Antarktik
Kategorija:Geografija Antarktika